અમદાવાદ: અમદાવાદ-બગોદરા હાઇવે પર નવાપુરા ગામના પાટિયા પાસે આજે સવારે મેમનગર વિસ્તારમાં આવેલી દિવ્યપથની સ્કૂલની બસ અને ટ્રક વચ્ચે અકસ્માત સર્જાયો હતો, જેમાં ૧પ વિદ્યાર્થીઓને નાની-મોટી ઇજા પહોંચી છે. ઇજાગ્રસ્ત વિદ્યાર્થીઓને સોલા સિવિલ અને ઝાયડસ હોસ્પિટલ ખાતે ખસેડવામાં આવ્યા છે. અકસ્માત બાદ ઉશ્કેરાયેલા ગ્રામજનોએ હાઇવે પર આવેલી આમલેટની દુકાન અને દારૂના અડ્ડામાં તોડફોડ મચાવી હતી. નજીકમાં આવેલા એક ઝૂંપડાને પણ આગ લગાવી દીધી હતી. ગ્રામજનોએ હાઇવે પર ચક્કાજામ કરી રોષ ઠાલવ્યો હતો. ઘટનાની જાણ ચાંગોદર પોલીસને થતાં પોલીસ કાફલો ઘટનાસ્થળે દોડી ગયો હતો અને ટ્રકચાલક સામે ગુનો નોંધવાની કાર્યવાહી હાથ ધરી છે.